b'\n_START_ARTICLE_\nMaka (satrapija)\n_START_PARAGRAPH_\nMaka je naziv za anti\xc4\x8dku provinciju (satrapiju) Ahemenidskog Perzijskog Carstva, te kasnije Arsakidskog i Sasanidskog Carstva. Podru\xc4\x8dje se nalazi u jugoisto\xc4\x8dnoj Arabiji a obuva\xc4\x87a dana\xc5\xa1nji Bahrein, Katar, UAE i sjeverni dio Omana. Sude\xc4\x87i prema Behistunskim natpisima, Maka je bila dijelom Perzijskog Carstva prije vladavine Darija Velikog (522.-486. pr. Kr.), \xc5\xa1to zna\xc4\x8di kako je osvojena u doba Kira Velikog oko 542. pr. Kr. Za Kira je poznato kako je vodio pohode na ju\xc5\xbenoj obali Perzijskog zaljeva, te kako je pretrpio vojne gubitke prilikom prelaska pustinjske Gedrozije. Maka je imala status satrapije sve do osvajanja Aleksandra Makedonskog kada postaje nezavisna zemlja. Prema Herodotu, Maka je u ahemenidsko doba pripadala istoj poreznoj zoni sa Sagartijom.'